b'\n_START_ARTICLE_\nBrittil\xc3\xa4inen keitti\xc3\xb6\n_START_PARAGRAPH_\nBrittil\xc3\xa4inen keitti\xc3\xb6 on muodostunut tuhannen vuoden aikana maahan muuttaneiden kansojen perinteen sopeutumisesta Ison-Britannian oloihin. Se poikkeaa paljon Manner-Euroopan keitti\xc3\xb6st\xc3\xa4, ja britit itsekin k\xc3\xa4ytt\xc3\xa4v\xc3\xa4t termej\xc3\xa4 "eurooppalainen" tai "mannermainen" (continental) kuvaamaan vieraita tapoja (esimerkiksi mannermainen aamiainen, continental breakfast)._NEWLINE_Brittil\xc3\xa4isen ruokakulttuurin tunnetuin ilmentym\xc3\xa4 on tukeva englantilainen aamiainen. Siihen kuuluu munia paistettuna, keitettyin\xc3\xa4 tai munakokkelina, paistettua pekonia, paahtoleip\xc3\xa4\xc3\xa4, teet\xc3\xa4 tai kahvia. Usein tarjotaan my\xc3\xb6s paistettuja herkkusieni\xc3\xa4, paistettuja tomaatteja ja valkeita papuja tomaattikastikkeessa. Somerset Maugham sanoikin, ett\xc3\xa4 h\xc3\xa4nen mielest\xc3\xa4\xc3\xa4n ainoa tapa sy\xc3\xb6d\xc3\xa4 hyvin Englannissa on valita englantilainen aamiainen kolme kertaa p\xc3\xa4iv\xc3\xa4ss\xc3\xa4._NEWLINE_Toinen t\xc3\xa4rke\xc3\xa4 ateria on fish and chips, joka on uppopaistettua leivitetty\xc3\xa4 kalaa ja ranskalaisia perunoita. Fish and chips -annoksia myyd\xc3\xa4\xc3\xa4n nakkikioskia vastaavissa kojuissa sek\xc3\xa4 pubeissa oluen kanssa. _NEWLINE_Intialainen ruoka on levinnyt sek\xc3\xa4 siirtomaa-aikojen muistona ett\xc3\xa4 lukemattomien maahanmuuttajien tuomana. "Curry" ei tarkoita en\xc3\xa4\xc3\xa4 mausteseosta vaan intialaistyyppist\xc3\xa4 pataruokaa, jossa on lihaa (yleens\xc3\xa4 kanaa tai lammasta) ja kastiketta ja joka nautitaan riisin kera. Kana tikka masala eli mausteinen kanapata on nykyisin suosituin pubiruoka-annos._NEWLINE_Kiinalainen keitti\xc3\xb6 on toinen siirtomaa-ajan perinne, joka el\xc3\xa4\xc3\xa4 omaa el\xc3\xa4m\xc3\xa4\xc3\xa4ns\xc3\xa4 maahanmuuttajien pit\xc3\xa4miss\xc3\xa4 pieniss\xc3\xa4 ruokapaikoissa._NEWLINE_Voileiv\xc3\xa4t ovat monen britin lounas niin koulussa kuin ty\xc3\xb6p\xc3\xa4iv\xc3\xa4n keskell\xc3\xa4kin. Voileiviss\xc3\xa4 on monipuolisia t\xc3\xa4ytteit\xc3\xa4, ja ne tehd\xc3\xa4\xc3\xa4n usein kolmioleiviksi (t\xc3\xa4yte kahden kuorettoman leip\xc3\xa4viipaleen v\xc3\xa4liss\xc3\xa4, leikataan l\xc3\xa4vist\xc3\xa4j\xc3\xa4\xc3\xa4 pitkin kolmioksi). Voileipien kanssa tarjotaan lounasaterialla kahviloissa ja pubeissa usein joko ranskalaiset perunat tai perunalastuja.'